Thomas Bernhard is am 9. Feba 1931 in Heerlen (Hollaund) ois uneheligs Kind buan wuan. Sei Muada woa de Herta Bernhard, de Tochta vom Schriftstölla Johannes Freumbichler, sei Voda woa dea Tischla Alois Zuckerstätter. Ob 1932 hod da Bernhard bei seine Weana Grossötan glebt. Ea hod späda gsogt, dass des de schänste Zeit in seim Lebm woa. Sei Kindheit hoda in Seekirchen am Wallersee und im obaboarischn Traunstoa vabrocht. Sein leiblichn Voda hoda nia kennagleant; dea is 1940 an ana Gasvagiftung gstoam und ma nimmt aun, dass des a Freitod woa.